Das mit em ganze Datumschaos hani ja scho im letschte Biitrag beschriebe. Am Morge druf (Sunntig morge) simmer also los richtig Fähre-Terminal. Dummerwiis weiss niemert vo de Iiheimische, öb und wänn Büs fahred am Sunntig - well da isch s'Weekend no öpis wert, ned so wie in Australie und vielne anderne Länder, wo am Wucheänd glich au alles offe hät. Mir sind also mit eme Taxi gfahre (das machemer normalerwiis ned,  choschted meischtens viel meh und mer macht glich ned meh als vo A nach B zcho, wie mit Büs au…). No chli zfrüeh für d'Fähri, aber am richtige Ort, simmer de no chli a d'Promenade übere go chli sii (Buech läse und so - wänn hämer s'letscht mal Ziit für das ghaa?), si de no vores Kino go zMittag ässe (hey, Französie, die chönd da choche!) und si de los richtig Moorea, uf d'Nachberinsle vo Tahiti. Im Warteareal vo de Fähre sind nume 4 Lüüt mit zuene Schueh (ned Sandala / Flipflops / Barfuess). 2 Lüüt mit ganz  liechte Stoffschueh und mir mit de schwere Wanderschueh womer ned im Rucksack händ welle umeträge